Környezettudatosság az Aranyhíd EGYMI-ben

2022/2023. tanév

Az intézmény vezetése és pedagógusai az előző évekhez hasonlóan elkötelezettek a környezeti nevelés, környezettudatosság, fenntarthatóság, egészséges életmód kialakításának pedagógiai feladatai iránt. Harmonikusan, több tantárgyon keresztül megjelenítettük a környezet megóvásának lehetséges módjait. A szemléltetés hagyományos, audiovizuális lehetőségeit is felhasználtuk, alkalmaztuk, így élményszerű tanításra nyílt lehetőség.

9. osztályos tanulóinkkal részt vettünk az Osztrák-Magyar Interreg program éves rendezvényén a Fertő-Hanság Nemzeti Parkban, melynek témája a fenntartható természet volt.

Ebben a tanévben is megrendezésre került a Fenntarthatósági témahét, ahol a környezettudatosságra, az egészséges életmód, illetve a rendszeres testmozgás fontosságára hívtuk fel tanulóink figyelmét.

A hét minden napján különböző programok várták az iskola tanulóit:

Hétfőn a Föld napja került lebonyolításra az autista munkaközösség szervezésében. Az egész iskola környezetvédelmi, újrahasznosítási vetélkedőn mérte össze tudását. A programok több helyszínen zajlottak.

Kedden csatlakoztunk a Te szedd! országos szemétszedési akcióhoz, amely már több éve hagyomány iskolánkban. Osztályaink az iskola környékén gyűjtötték össze a szemetet.

Szerdán az általános iskolai osztályok sétát tettek a szabadba és megfigyelték a madarakat. A szakiskolások madárodút készítettek.

Csütörtökön természetfilmet tekintettek meg a diákok. Családellátós tanulóink növényi alapú pástétomokat készítettek.

Pénteken a tornateremben népi játékokkal, vasi táncokkal és népzenével ismerkedtek tanulóink, valamint egészséges, növényi alapú pástétomokat kóstoltak.

Az újrahasznosítás jegyében minden osztály műanyag kupakokból képet készített, melyek kiállításra kerültek. Energiatakarékossági és megújuló energiák témaköréhez kapcsolódó totókat, keresztrejtvényt oldottak meg az osztályok. Párosították a felsorolt Hungarikumokat a hozzájuk köthető városokkal.

A témahéthez kapcsolódóan 7. és 8. osztályos tanulásban akadályozott tanulóink részt vettek a Zöldokos Kupa Palánta verseny online fordulóin 2023. február 22 - március 27. között.

Nagy gondot fordítottunk az energiatakarékosságra: a csöpögő csapok, folydogáló WC-k jelentése, a világítás lekapcsolása, a rendszeres, helyes szellőztetés. Az intézményben a 4-8. osztályos tanulók bevonásával a tanév folyamán energiakommandó szolgálat működött, akik rendszeresen ellenőrizték az iskola helyiségeit.

Intézményünk az élelmiszerpazarlás megfékezése érdekében gyűjtötte a komposztálható élelmiszerhulladékot, valamint a maradék ételek felhasználására ötleteket adva „Maradéktalanul” című szakácskönyvét szerkesztette és bővítette folyamatosan a SZUH készségfejlesztő osztályunk.

Az ételek terén kevésbé válogatós gyerekek között szorgalmaztuk a zöldség- és gyümölcsfogyasztást.

Alsó tagozatos osztályaink, csoportjaink ellátogattak a Kalandvárosba, ahol a jó levegőn, közel a természethez, számtalan játéklehetőség közül választva mozoghattak, játszhattak. Lehetőség szerint támogattuk a gyerekek fizikai kondíciójának fejlődését a számukra érdekes testedzési módszerek kipróbálásával.

Októberben az Állatok világnapjához kapcsolódóan iskolánk bűnmegelőzési tanácsadója Nálatok laknak-e állatok? címmel többek között az állatvédelemről, a veszélyes állatok szabályszerű tartásáról tartott előadást, foglalkozást az osztályoknak igény szerint.

Iskolánk udvarán 21 madáretető található. Az ősz beköszöntével tanulóink pedagógusok irányításával végzik a madarak ellátását, pótolják az elfogyasztott élelmet.

Az iskolában papír és műanyag szelektív gyűjtésére alkalmas kukák vannak elhelyezve. Az osztályok többsége a tanteremben is szelektíven gyűjtötte a hulladékot. Ezek helyes használatát a tananyagba beépítve is gyakoroltuk.

Az iskolában elhelyezett használtelem-gyűjtőt évek óta használják diákjaink. A használt elemeket a gyűjtőben helyezték el, valamint csatlakoztunk a kupak-gyűjtő
megmozdulásokhoz.

Több osztály rendelkezik saját virágágyással, melynek gondozása, ápolása a tananyagba is beépített feladat. Szakiskolás tanulóink aktívan részt vettek az udvar takarításában, rendezésében az adott évszaknak megfelelően. Fontos szempont a meglévő területek gondozása, állapotuk megóvása. A lehullott faleveleket, nyesedékeket, zöld hulladékot az intézmény mögött felállított komposztálóban gyűjtötték az osztályok.

Készségfejlesztő tagozatunk az egész tanév folyamán újsággyűjtési akciót hirdetett a diákok körében, a családok aktív közreműködésére számítva.

Tanulóinkat – egyéni adottságaikat, képességeiket figyelembe véve – törekedtünk környezetvédelemre, a környezettudatos gondolkodásuk alakítására, takarékoskodásra nevelni az áramhasználat, vízhasználat terén, valamint a tanszerhasználatban. Hangsúlyozottan
figyeltünk környezetünk tisztaságára.

Szorgalmas munkánk és diákjaink lelkes együttműködésének köszönhetően tavasszal iskolánk elnyerte az Ökoiskola címet.